title: Vispārējās tiesas Lēmums (ES) 2016/2387 (2016. gada 14. septembris) attiecībā uz drošības noteikumiem, kas piemērojami atbilstoši Reglamenta 105. panta 1. vai 2. punktam iesniegtajai informācijai vai materiāliem

text:
               24.12.2016

               LV

               Eiropas Savienības Oficiālais Vēstnesis

               L 355/18

         VISPĀRĒJĀS TIESAS LĒMUMS (ES) 2016/2387
   (2016. gada 14. septembris)
   attiecībā uz drošības noteikumiem, kas piemērojami atbilstoši Reglamenta 105. panta 1. vai 2. punktam iesniegtajai informācijai vai materiāliem
   VISPĀRĒJĀ TIESA,
   ņemot vērā Reglamentu, it īpaši tā 105. panta 11. punktu,
   tā kā:

               (1)

               Atbilstoši Reglamenta 105. panta 1. un 2. punktam puse tiesvedībā – brīvprātīgi vai saistībā ar Vispārējās tiesas noteiktu pierādījumu savākšanas pasākumu – var iesniegt informāciju vai materiālus, kas skar Eiropas Savienības vai vienas vai vairāku tās dalībvalstu drošību vai to starptautisko attiecību uzturēšanu. Minētā panta 3.–10. punktā ir paredzēta procesuālā kārtība, kas piemērojama šādai informācijai vai materiāliem.

               (2)

               Ņemot vērā attiecīgās informācijas vai materiālu sensitīvo un konfidenciālo raksturu, ar Reglamenta 105. pantu izveidotās kārtības īstenošanai ir jāievieš atbilstoša drošības sistēma, lai garantētu šīs informācijas vai materiālu augstu aizsardzības līmeni.

               (3)

               Šajā nolūkā drošības sistēmai ir jābūt attiecināmai uz visu informāciju vai materiāliem, kas iesniegti atbilstoši Reglamenta 105. panta 1. vai 2. punktam, ja tā ir Eiropas Savienības klasificēta informācija vai ja puse, kura šo informāciju vai materiālus iesniegusi, attiecībā uz tiem ir norādījusi, ka to izpaušana otrai pusei varētu kaitēt Savienības vai tās dalībvalstu drošībai vai to starptautisko attiecību uzturēšanai, tostarp gadījumā, kad minētā informācija vai materiāli nav Eiropas Savienības klasificēta informācija.

               (4)

               Lai nodrošinātu augstu šīs informācijas vai materiālu aizsardzības līmeni, to aizsardzības pamatprincipi un minimālie drošības standarti ir noteikti, ievērojot principus, kas atbilstoši Savienības iestāžu, it īpaši Eiropas Savienības Padomes, Eiropas Parlamenta un Eiropas Komisijas, pieņemtiem noteikumiem Eiropas Savienības klasificētās informācijas (ESKI) aizsardzības jomā ir piemērojami informācijas, kura klasificēta kā SECRET UE/EU SECRET, aizsardzībai.

               (5)

               Informācijai vai materiāliem, kas iesniegti atbilstoši Reglamenta 105. panta 1. vai 2. punktam, tiek pievienots Eiropas Savienības tiesas īpašais marķējums, proti, FIDUCIA, saskaņā ar kuru nosaka drošības režīmu, kas tiem ir piemērojams visā tiesvedības Vispārējā tiesā un apelācijas sūdzības gadījumā – tiesvedības Tiesā laikā. Marķējuma FIDUCIA pievienošana un šī marķējuma noņemšana neietekmē Vispārējai tiesai nodotās informācijas klasifikāciju.

               (6)

               Piekļuve informācijai FIDUCIA tiek nodrošināta, ievērojot vajadzības pēc informācijas principu,

         NOLEMJ:
   1. pants
   Definīcijas
   Šajā lēmumā:

               a)

               “drošības iestāde” ir par Eiropas Savienības Tiesas drošību atbildīga iestāde, kuru šim mērķim ir noteikusi Eiropas Savienības Tiesa un kura var pilnībā vai daļēji deleģēt šajā lēmumā paredzēto uzdevumu izpildi;

               b)

               “FIDUCIA birojs” ir Eiropas Savienības Tiesas birojs, kas nodrošina informācijas FIDUCIA pārvaldību;

               c)

               “turētājs” ir pienācīgi atļauju ieguvusī persona, kuras rīcībā, balstoties uz pierādītu vajadzību pēc informācijas, ir informācija FIDUCIA un kurai līdz ar to ir jānodrošina tās aizsardzība;

               d)

               “dokuments” ir jebkura informācija neatkarīgi no tās fiziskā veidola vai iezīmēm;

               e)

               “informācija” ir jebkura rakstveida vai mutvārdu informācija neatkarīgi no tā, kādā nesējā tā ietverta vai kas to sagatavojis;

               f)

               “Eiropas Savienības klasificēta informācija” (ESKI) ir jebkura informācija vai materiāli, kas šādi klasificēti atbilstoši Eiropas Savienības drošības klasifikācijai saskaņā ar šajā jomā Savienības iestādēs piemērojamiem noteikumiem un kam piešķirts kāds no šādiem klasifikācijas līmeņiem:

                           —

                              TRÈS SECRET UE/EU TOP SECRET,

                           —

                              SECRET UE/EU SECRET,

                           —

                              CONFIDENTIEL UE/EU CONFIDENTIAL,

                           —

                              RESTREINT UE/EU RESTRICTED;

               g)

               “informācija FIDUCIA” ir jebkura informācija, kurai pievienots marķējums FIDUCIA;

               h)

               “informācijas FIDUCIA apstrāde” ir visas darbības, kuras var veikt ar informāciju FIDUCIA visā tiesvedības Vispārējā tiesā laikā un ne vēlāk kā līdz Eiropas Savienības Tiesas statūtu 56. panta pirmajā daļā paredzētā termiņa beigām. Šīs darbības ietver tās reģistrāciju, iepazīšanos ar to, tās izveidošanu, kopiju izgatavošanu, glabāšanu, atdošanu atpakaļ un iznīcināšanu.

         2. pants
   Priekšmets un darbības joma
   1.   Šajā lēmumā ir definēti informācijas FIDUCIA aizsardzības pamatprincipi un minimālie drošības standarti tiesvedības Vispārējā tiesā laikā un ne vēlāk kā līdz Eiropas Savienības Tiesas statūtu 56. panta pirmajā daļā paredzētā termiņa beigām.
   2.   Šie pamatprincipi un minimālie drošības standarti ir piemērojami jebkurai informācijai FIDUCIA, tāpat arī jebkurai tās rakstveida vai mutvārdu izmantošanai, kā arī tās kopijām, kuras attiecīgā gadījumā tiek izgatavotas atbilstoši šajā lēmumā paredzētajiem drošības noteikumiem.
   3. pants
   Kārtība, kāda veicama iesniegšana un atdošana atpakaļ
   Lai ieviestu šajā lēmumā paredzēto sistēmu:

               —

               puse informē Vispārējās tiesas kanceleju par dienu, kurā tiek iesniegta informācija vai materiāli atbilstoši Reglamenta 105. panta 1. vai 2. punktam,

               —

               pusei, klātesot kancelejas pārstāvim, informācija vai materiāli atbilstoši Reglamenta 105. panta 1. vai 2. punktam ir jāiesniedz FIDUCIA birojā, ievērojot laiku, kurā kanceleja ir atvērta apmeklētājiem,

               —

               pusei, kura iesniegusi informāciju vai materiālus atbilstoši Reglamenta 105. panta 1. vai 2. punktam, tie ir jāsaņem atpakaļ FIDUCIA birojā, klātesot kancelejas pārstāvim, gadījumā, kad tā atbilstoši minētā reglamenta 105. panta 4. punktam neatļauj darīt tos zināmus, uzreiz pēc to atsaukšanas atbilstoši minētā reglamenta 105. panta 7. punktam vai uzreiz pēc Eiropas Savienības Tiesas statūtu 56. panta pirmajā daļā paredzētā termiņa beigām, ja vien šajā termiņā nav iesniegta apelācijas sūdzība,

               —

               ja Eiropas Savienības Tiesas statūtu 56. panta pirmajā daļā paredzētajā termiņā ir iesniegta apelācijas sūdzība par Vispārējās tiesas nolēmumu, informācija vai materiāli, kuri šajā lietā ir iesniegti atbilstoši Reglamenta 105. panta 1. vai 2. punktam, tiek nodoti Tiesas rīcībā. Šajā nolūkā Vispārējās tiesas sekretārs, tiklīdz viņš ir informēts par šīs apelācijas sūdzības esamību, nosūta vēstuli Tiesas sekretāram, informējot viņu par faktu, ka attiecīgā informācija vai materiāli ir nodoti Tiesas rīcībā. Vispārējās tiesas sekretārs vienlaikus informē drošības iestādi par faktu, ka attiecīgo informāciju vai materiālus ir jānodod Tiesas rīcībā, neveicot fizisku minētās informācijas vai materiālu pārvietošanu. FIDUCIA birojs reģistrē šo informāciju. Pusei, kura iesniegusi informāciju vai materiālus, tie ir jāsaņem atpakaļ FIDUCIA birojā, klātesot Tiesas kancelejas pārstāvim, tiklīdz ir izsniegts apelācijas instances galīgais nolēmums, izņemot gadījumā, kad lieta ir nodota atpakaļ izlemšanai Vispārējai tiesai,

               —

               gadījumā, kad lieta ir nodota atpakaļ Vispārējai tiesai, Tiesa nodod attiecīgo informāciju vai materiālus Vispārējās tiesas rīcībā, tiklīdz ir izsniegts apelācijas instances galīgais nolēmums. Šajā nolūkā Tiesas sekretārs nosūta vēstuli Vispārējās tiesas sekretāram, informējot viņu par faktu, ka attiecīgā informācija vai materiāli ir nodoti Vispārējās tiesas rīcībā. Tiesas sekretārs vienlaikus informē drošības iestādi par faktu, ka attiecīgo informāciju vai materiālus ir jānodod Vispārējās tiesas rīcībā, neveicot fizisku minētās informācijas vai materiālu pārvietošanu. FIDUCIA birojs reģistrē šo informāciju. Pusei, kura iesniegusi šo informāciju vai materiālus, tie ir jāsaņem atpakaļ FIDUCIA birojā, klātesot Vispārējās tiesas kancelejas pārstāvim, uzreiz pēc Eiropas Savienības Tiesas statūtu 56. panta pirmajā daļā paredzētā termiņa beigām, ja vien šajā termiņā nav iesniegta apelācijas sūdzība.

         4. pants
   Marķējums FIDUCIA

   1.   FIDUCIA birojs piešķir marķējumu FIDUCIA visai informācijai vai materiāliem, kas iesniegti atbilstoši Reglamenta 105. panta 1. vai 2. punktam.
   2.   FIDUCIA birojs piešķir marķējumu FIDUCIA arī visai tai informācijai, kurā pilnībā vai daļēji ir pārņemts atbilstoši Reglamenta 105. panta 1. vai 2. punktam iesniegtās informācijas vai materiālu saturs, kā arī ikvienai šādas informācijas vai materiālu kopijai.
   3.   FIDUCIA birojs piešķir marķējumu FIDUCIA arī tiem dokumentiem un reģistriem, kurus FIDUCIA birojs ir izveidojis saskaņā ar šo lēmumu un kuru neatļauta izpaušana varētu kaitēt Savienības vai vienas vai vairāku tās dalībvalstu drošībai vai to starptautisko attiecību uzturēšanai.
   4.   Marķējums FIDUCIA redzamā veidā tiek pievienots uz visām informācijas FIDUCIA lappusēm un šīs informācijas nesējiem.
   5.   Marķējuma FIDUCIA pievienošana un šī marķējuma noņemšana, ko veic atbilstoši III pielikumā paredzētajiem nosacījumiem, neietekmē Vispārējai tiesai nodotās informācijas klasifikāciju.
   5. pants
   Informācijas FIDUCIA aizsardzība
   1.   Informācijas FIDUCIA aizsardzība ir līdzvērtīga aizsardzībai, ko nodrošina attiecībā uz ICUE SECRET UE/EU SECRET atbilstoši noteikumiem, kuri Savienības iestādēs piemērojami ESKI aizsardzības jomā.
   2.   Jebkādas FIDUCIA informācijas turētājs ir atbildīgs par tās aizsardzību atbilstoši šim lēmumam.
   6. pants
   Drošības risku pārvaldība
   1.   Informācijas FIDUCIA riskus pārvalda risku analīzes procesā, kura mērķis ir noteikt zināmos drošības riskus, definēt drošības pasākumus, lai mazinātu šādus riskus līdz pieņemamam līmenim saskaņā ar šajā lēmumā izklāstītajiem pamatprincipiem un minimālajiem standartiem, un piemērot šos pasākumus. Minēto pasākumu efektivitāti pastāvīgi izvērtē drošības iestāde.
   2.   Drošības pasākumi informācijas FIDUCIA aizsardzībai visā tiesvedības Vispārējā tiesā laikā un ne vēlāk kā līdz Eiropas Savienības Tiesas statūtu 56. panta pirmajā daļā paredzētā termiņa beigām it īpaši ir samērīgi ar attiecīgās informācijas vai materiālu veidu un apjomu, ar FIDUCIA biroja telpu vidi un uzbūvi, kā arī vietēji izvērtētu apdraudējumu, ko rada vardarbīgi un/vai noziedzīgi nodarījumi, tostarp spiegošana, sabotāža un terorisms.
   3.   Eiropas Savienības Tiesas iekšējā ārkārtas rīcības plānā ņem vērā vajadzību ārkārtas gadījumā aizsargāt informāciju FIDUCIA, lai novērstu neatļautu piekļuvi un izpaušanu, kā arī integritātes vai pieejamības zaudējumu.
   4.   Eiropas Savienības Tiesas iekšējā ārkārtas rīcības plānā iekļauj preventīvus un atgūšanas pasākumus, lai mazinātu ietekmi, ko rada nozīmīgi starpgadījumi saistībā ar informācijas FIDUCIA apstrādi un tās glabāšanu.
   7. pants
   Drošības pasākumi attiecībā uz personām
   1.   Piekļuve informācijai FIDUCIA var tikt piešķirta vienīgi personām:

               —

               kurām ir vajadzība pēc informācijas,

               —

               kurām, neskarot šī panta 2. punktu, ir atļauts piekļūt informācijai FIDUCIA un

               —

               kuras ir informētas par saviem pienākumiem.

         2.   Vispārējās tiesas tiesnešiem atbilstoši viņu pienākumiem ir atzīta atļauja piekļūt informācijai FIDUCIA.
   3.   Šī lēmuma I pielikumā detalizēti ir izklāstīta procedūra, lai noteiktu, vai Eiropas Savienības Tiesas ierēdnim vai citam darbiniekam, ņemot vērā viņa lojalitāti, godīgumu un uzticamību, var tikt atļauts piekļūt informācijai FIDUCIA.
   4.   Visas attiecīgās personas, pirms tām piešķir piekļuvi informācijai FIDUCIA un pēc tam – regulāri, tiek informētas par pienākumiem, kuri tām ir informācijas FIDUCIA aizsardzības jomā atbilstoši šim lēmumam, un tās rakstveidā atzīst šos pienākumus.
   8. pants
   Fiziskā drošība
   1.   “Fiziskā drošība” ir fizisku un tehnisku aizsardzības pasākumu piemērošana, lai novērstu neatļautu piekļuvi informācijai FIDUCIA.
   2.   Fiziskās drošības pasākumu mērķis ir nepieļaut jebkādu slepenu vai vardarbīgu ielaušanos FIDUCIA biroja telpās, novērst, kavēt un atklāt neatļautas darbības, kā arī ļaut nošķirt personas, kurām ir vai nav atļauts piekļūt informācijai FIDUCIA atbilstoši vajadzības pēc informācijas principam. Šādus pasākumus nosaka, pamatojoties uz risku pārvaldības procesu.
   3.   Fiziskās drošības pasākumus īsteno visās FIDUCIA biroja telpās, kurās tiek apstrādāta vai glabāta informācija FIDUCIA. Šo pasākumu mērķis ir nodrošināt aizsardzību, kas ir līdzvērtīga tai, kuru nodrošina attiecībā uz ICUE SECRET UE/EU SECRET atbilstoši noteikumiem, kuri Savienības iestādēs piemērojami ESKI aizsardzības jomā. Nekāda informācija FIDUCIA nedrīkst tikt glabāta ārpus FIDUCIA biroja telpām, tāpat arī ar to nevar iepazīties ārpus šī biroja telpām, kuras šiem mērķiem izveidotas drošības prasībām atbilstošā zonā.
   4.   Lai aizsargātu informāciju FIDUCIA, izmanto vienīgi tādas iekārtas vai ierīces, kas atbilst noteikumiem, kuri Savienības iestādēs piemērojami ESKI aizsardzības jomā.
   5.   Šī panta īstenošanas noteikumi ir izklāstīti II pielikumā.
   9. pants
   Informācijas FIDUCIA pārvaldība
   1.   “Informācijas FIDUCIA pārvaldība” ir administratīvu pasākumu piemērošana, lai aizsargātu informāciju FIDUCIA visā tiesvedības Vispārējā tiesā laikā un ne vēlāk kā līdz Eiropas Savienības Tiesas statūtu 56. panta pirmajā daļā paredzētā termiņa beigām un lai to kontrolētu tādējādi, lai palīdzētu novērst un atklāt tīšu vai netīšu šādas informācijas apdraudējumu vai tās zaudējumu.
   2.   Informācijas FIDUCIA pārvaldības pasākumi it īpaši ir saistīti ar informācijas FIDUCIA reģistrāciju, iepazīšanos ar to, tās izveidošanu, kopēšanu, glabāšanu, atdošanu atpakaļ un iznīcināšanu.
   3.   Saņemot informāciju FIDUCIA, pirms tiek veiktas jebkādas darbības ar to, FIDUCIA birojs reģistrē šo informāciju.
   4.   Drošības iestāde regulāri veic pārbaudes FIDUCIA biroja telpās.
   5.   Šī panta īstenošanas noteikumi ir izklāstīti III pielikumā.
   10. pants
   Informācijas FIDUCIA, kuru apstrādā elektroniski, aizsardzība
   1.   Sakaru un informācijas sistēmas (datori un ārējās ierīces), kuras izmanto informācijas FIDUCIA apstrādei, atrodas FIDUCIA biroja telpās. Tās pilnībā ir izolētas no datorizētā tīkla.
   2.   Lai aizsargātu datoraprīkojumu, ko izmanto, apstrādājot informāciju FIDUCIA, īsteno drošības pasākumus, lai novērstu šādas informācijas apdraudējumu, ko izraisa netīšas elektromagnētiskas emisijas (drošības pasākumi, kas ir līdzvērtīgi tiem, kurus nodrošina attiecībā uz ICUE SECRET UE/EU SECRET atbilstoši noteikumiem, kuri Savienības iestādēs piemērojami ESKI aizsardzības jomā).
   3.   Sakaru un informācijas sistēmas tiek akreditētas. Akreditāciju veic drošības iestāde, kura nodrošina, ka tās atbilst noteikumiem, kuri Savienības iestādēs piemērojami ESKI aizsardzības jomā.
   4.   Šī panta īstenošanas noteikumi ir izklāstīti IV pielikumā.
   11. pants
   Drošība ārējās iejaukšanās gadījumā
   1.   “Drošība ārējās iejaukšanās gadījumā” ir pasākumu piemērošana, lai nodrošinātu, ka līgumslēdzēji aizsargā informāciju FIDUCIA laikā, kad veic darbības saistībā ar sakaru un informācijas sistēmu, kas izolētas no datorizētā tīkla, uzturēšanu, vai gadījumā, kad jāveic informācijas FIDUCIA ārkārtas pārvietošana uz drošu vietu.
   2.   Drošības iestāde var uzticēt dalībvalstī reģistrētiem līgumslēdzējiem tādus uzdevumus, kuru izpilde saskaņā ar tiem noslēgto līgumu ir saistīta ar piekļuvi informācijai FIDUCIA vai kuru izpildei ir nepieciešama piekļuve šādai informācijai.
   3.   Drošības iestāde nodrošina, ka, piešķirot līguma slēgšanas tiesības, tiek ievēroti šajā lēmumā paredzētie un līgumā norādītie minimālie drošības standarti.
   4.   Līgumslēdzēja personāla darbinieki var piekļūt informācijai FIDUCIA tikai pēc tam, kad to šim mērķim ir atļāvusi drošības iestāde, pamatojoties uz personāla drošības pielaidi, kuru saskaņā ar valsts normatīvajiem aktiem piešķīrusi dalībvalsts valsts drošības iestāde vai cita kompetenta drošības iestāde.
   5.   Šī panta īstenošanas noteikumi ir izklāstīti V pielikumā.
   12. pants
   Informācijas FIDUCIA digitālas izplatīšanas, nodošanas un apmaiņas aizliegums
   1.   Informācija FIDUCIA nekādos apstākļos netiek izplatīta digitāli.
   2.   Vispārējā tiesa nenodod informāciju FIDUCIA ne Savienības iestādēm, struktūrām, birojiem vai aģentūrām, ne dalībvalstīm, ne citiem lietas dalībniekiem, ne arī trešajām personām.
   13. pants
   Drošības prasību pārkāpumi un informācijas FIDUCIA apdraudējums
   1.   Drošības prasību pārkāpums ir tāda personas darbība vai bezdarbība, kas ir pretrunā šajā lēmumā izklāstītajiem drošības noteikumiem.
   2.   Informācija FIDUCIA ir apdraudēta, ja drošības prasību pārkāpuma gadījumā tā ir pilnībā vai daļēji nonākusi nesankcionētu personu rīcībā vai personu, kuras nav uzskatāmas par sankcionētām, rīcībā.
   3.   Par jebkuriem drošības pārkāpumiem vai iespējamiem drošības pārkāpumiem nekavējoties jāziņo drošības iestādei.
   4.   Ja ir zināms vai pastāv pamatotas aizdomas, ka informācija FIDUCIA ir apdraudēta vai zudusi, drošības iestāde ciešā sadarbībā ar Vispārējās tiesas priekšsēdētāju un sekretāru veic visus vajadzīgos pasākumus saskaņā ar piemērojamiem aktiem, lai:

               a)

               informētu par to pusi, kura iesniegusi attiecīgo informāciju vai materiālus;

               b)

               lūgtu kompetentai iestādei uzsākt administratīvo izmeklēšanu;

               c)

               novērtētu iespējamo kaitējumu, kas nodarīts Savienības vai vienas vai vairāku tās dalībvalstu drošībai vai to starptautisko attiecību uzturēšanai;

               d)

               veiktu attiecīgus pasākumus, lai nepieļautu nodarījumu atkārtošanos, un

               e)

               informētu kompetentās iestādes par veiktajiem pasākumiem.

         5.   Jebkurai personai, kura ir atbildīga par šajā lēmumā izklāstīto drošības noteikumu pārkāpšanu, piemēro disciplināratbildību saskaņā ar spēkā esošajiem noteikumiem. Jebkurai personai, kura ir atbildīga par informācijas FIDUCIA apdraudējumu vai zudumu, piemēro disciplināratbildību, un/vai pret to var uzsākt tiesvedību saskaņā ar piemērojamiem aktiem.
   14. pants
   Drošības organizācija Vispārējā tiesā
   1.   FIDUCIA birojs īsteno informācijas FIDUCIA aizsardzību atbilstoši šim lēmumam.
   2.   Drošības iestāde ir atbildīga par šī lēmuma pienācīgu piemērošanu. Šajā nolūkā drošības iestāde:

               a)

               piemēro Eiropas Savienības Tiesas drošības politiku un regulāri to pārskata;

               b)

               kontrolē, kā FIDUCIA birojs īsteno šo lēmumu;

               c)

               vajadzības gadījumā uzdod veikt izmeklēšanu saskaņā ar 13. pantā paredzētajiem nosacījumiem par jebkuru notikušu vai iespējamu informācijas FIDUCIA neatļautu izpaušanu vai pazušanu;

               d)

               periodiski veic informācijas FIDUCIA aizsardzībai paredzēto drošības pasākumu pārbaudes FIDUCIA biroja telpās.

         15. pants
   Izpildes praktiskie noteikumi
   Šī lēmuma izpildes praktiskos noteikumus pieņem drošības iestāde ar Vispārējās tiesas sekretāra piekrišanu.
   16. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Luksemburgā, 2016. gada 14. septembrī

            Sekretārs

         E. COULON

            Priekšsēdētājs

         M. JAEGER

      I PIELIKUMS

         DROŠĪBAS PASĀKUMI ATTIECĪBĀ UZ PERSONĀM

                  1.

                  Šajā pielikumā ir izklāstīti lēmuma 7. panta īstenošanas noteikumi.

                  2.

                  Vispārējās tiesas sekretāram, ciktāl tas skar viņu un ciktāl tas ir strikti nepieciešams, ir jāidentificē amati, kuru pienākumu izpildei ir vajadzīga piekļuve informācijai FIDUCIA un kuros līdz ar to ir paredzēts, ka ierēdņiem un citiem darbiniekiem, kuri ieņem šos amatus Vispārējā tiesā, ir atļauts piekļūt informācijai FIDUCIA.

                  3.

                  Lai piešķirtu atļauju piekļūt informācijai FIDUCIA, FIDUCIA birojs nosūta attiecīgā ierēdņa vai cita darbinieka aizpildīto drošības aptaujas veidlapu tās dalībvalsts, kuras valstspiederīgais ir attiecīgais ierēdnis vai darbinieks, valsts drošības iestādei vai jebkurai citai kompetentajai valsts iestādei, kas identificēta noteikumos, kuri Savienības iestādēs piemērojami ESKI aizsardzības jomā (turpmāk tekstā – “kompetentā VDI”), un lūdz to veikt drošības izmeklēšanu klasifikācijas līmeņa SECRET UE/EU SECRET vajadzībām.

                  4.

                  Pēc drošības izmeklēšanas, kas veikta, ievērojot attiecīgajā dalībvalstī spēkā esošos normatīvos aktus, beigām kompetentā VDI paziņo FIDUCIA birojam attiecīgās izmeklēšanas secinājumus.

                  5.

                  Ja drošības izmeklēšanas rezultātā kompetentā VDI ir guvusi pārliecību, ka nav nekādas negatīvas informācijas, kas var likt apšaubīt attiecīgās personas lojalitāti, godīgumu un uzticamību, iecēlējinstitūcija var šai attiecīgajai personai piešķirt piekļuves atļauju informācijai FIDUCIA.

                  6.

                  Ja drošības izmeklēšanas rezultātā nav iegūta 5. punktā paredzētā pārliecība, iecēlējinstitūcija par to informē attiecīgo personu. Šādā gadījumā FIDUCIA birojs pēc iecēlējinstitūcijas norādījuma var lūgt kompetento VDI sniegt jebkuru papildu skaidrojumu, kuru tā var sniegt saskaņā ar savas valsts normatīvajiem aktiem. Drošības izmeklēšanas rezultātu apstiprināšanas gadījumā netiek piešķirta atļauja piekļūt informācijai FIDUCIA.

                  7.

                  Atļauja piekļūt informācijai FIDUCIA ir derīga uz pieciem gadiem. Tā tiek atsaukta gadījumā, kad attiecīgā persona atstāj amatu, kura pienākumu izpildei vajadzīga piekļuve informācijai FIDUCIA, vai kad iecēlējinstitūcija uzskata, ka pastāv pamatoti iemesli atļaujas atsaukšanai.

                  8.

                  Atļauja piekļūt informācijai FIDUCIA var tikt atjaunota saskaņā ar 3.–5. punktā paredzēto procedūru.

                  9.

                     FIDUCIA birojs uztur atļauju piekļūt informācijai FIDUCIA reģistru.

                  10.

                  Ja FIDUCIA birojs saņem informāciju attiecībā uz drošības risku, ko rada persona, kurai ir atļauja piekļūt informācijai FIDUCIA, FIDUCIA birojs paziņo šo informāciju kompetentajai VDI, un iecēlējinstitūcija var apturēt piekļuvi informācijai FIDUCIA vai atcelt atļauju piekļūt šai informācijai.

                  11.

                  Steidzamības gadījumā iecēlējinstitūcija, iepriekš konsultējusies ar kompetento VDI un ņemot vērā sākotnējo pārbaužu rezultātus, kas veiktas, lai pārliecinātos, ka nav negatīvas informācijas, var piešķirt attiecīgajiem ierēdņiem un citiem darbiniekiem pagaidu atļauju piekļūt informācijai FIDUCIA. Šī pagaidu atļauja ir derīga līdz 3.–5. punktā paredzētās procedūras beigām, tomēr tā nepārsniedz sešu mēnešu laikposmu no dienas, kad kompetentajai VDI iesniegts lūgums veikt drošības izmeklēšanu.

                  12.

                  Pirms tiek piešķirta piekļuve informācijai FIDUCIA, personas, kuras šim mērķim ir saņēmušas atļauju, piedalās apmācībā, kas paredzēta, lai tās var veikt savus pienākumus saistībā ar informācijas FIDUCIA apstrādi. Atļauja piekļūt informācijai FIDUCIA kļūst derīga vienīgi pēc šīs apmācības un pēc tam, kad attiecīgā persona rakstveidā atzinusi savus pienākumus.

      II PIELIKUMS

         FIZISKĀ DROŠĪBA

      I.   IEVADS

                  1.

                  Šajā pielikumā ir izklāstīti lēmuma 8. panta īstenošanas noteikumi. Tajā ir noteikti fiziskās aizsardzības minimuma standarti FIDUCIA biroja telpās, kurās tiek apstrādāta un glabāta informācija FIDUCIA.

                  2.

                  Fiziskās drošības pasākumi ir paredzēti, lai novērstu neatļautu piekļuvi informācijai FIDUCIA:

                              a)

                              nodrošinot, ka informāciju FIDUCIA pienācīgi apstrādā un glabā;

                              b)

                              ļaujot nošķirt personas, kurām ir vai nav atļauja piekļūt informācijai FIDUCIA, atbilstoši vajadzības pēc informācijas principam;

                              c)

                              novēršot, aizkavējot un atklājot neatļautas darbības un

                              d)

                              aizkavējot vai nepieļaujot jebkuru iekļūšanu slepus vai ar spēku FIDUCIA birojā.

                  3.

                  Fiziskās drošības pasākumus izvēlas, pamatojoties uz apdraudējuma informācijai FIDUCIA izvērtējumu. Šajos pasākumos ņem vērā FIDUCIA biroja apkārtējo vidi un telpu uzbūvi. Drošības iestāde nosaka drošības līmeni, kas ir jāsasniedz attiecībā uz katru no šādiem fiziskiem pasākumiem:

                              a)

                              perimetra barjera, ar kuru nosaka aizsargājamās zonas robežas;

                              b)

                              ielaušanās konstatācijas sistēma, kas saistīta ar Eiropas Savienības Tiesas drošības komandposteni;

                              c)

                              piekļuves kontroles sistēma, kas ir elektroniska vai elektromehāniska un ko vada drošības personāla darbinieks;

                              d)

                              drošības personāls, kas ir apmācīts, uzraudzīts un kam ir atļauts piekļūt informācijai FIDUCIA;

                              e)

                              videonovērošanas sistēma, ar ko rīkojas drošības personāls un kas ir saistīta ar ielaušanās konstatācijas sistēmu un piekļuves kontroles sistēmu;

                              f)

                              drošības apgaismojums, kas nodrošina efektīvu uzraudzību, kuru veic vai nu tieši, vai arī ar videonovērošanas sistēmu;

                              g)

                              citi atbilstīgi fiziski pasākumi, kas paredzēti neatļautas piekļuves novēršanai vai šādas piekļuves atklāšanai, vai lai novērstu iepazīšanos ar informāciju FIDUCIA, tās zudumu vai bojājumu.

            II.   TELPAS, KURĀS VEIC INFORMĀCIJAS FIDUCIA GLABĀŠANU UN IEPAZĪŠANOS AR TO

         Fiziski aizsargātu telpu izveide, kurās veic informācijas glabāšanu un notiek iepazīšanās ar to

                  4.

                  Tiek izveidotas drošības telpas, kurās veic informācijas FIDUCIA glabāšanu un iepazīšanos ar to. Informāciju FIDUCIA var glabāt un iepazīties ar to vienīgi FIDUCIA biroja telpās, kuras visos aspektos atbilst noteikumiem, kuri Savienības iestādēs piemērojami ESKI aizsardzības jomā.

                  5.

                  Šajās telpās informācijas FIDUCIA glabāšanu veic seifos, kuri arī visos aspektos atbilst noteikumiem, kas Savienības iestādēs piemērojami ESKI aizsardzības jomā.

                  6.

                     FIDUCIA biroja telpās nedrīkst uzstādīt nekādas sakaru sistēmas (tālruņi vai citas elektroniskas iekārtas).

                  7.

                     FIDUCIA biroja sanāksmju telpa ir aizsargāta pret noklausīšanos. Tajā regulāri tiek veiktas elektroniskās drošības pārbaudes.

         Piekļuve telpām, kurās veic informācijas glabāšanu un iepazīšanos ar to

                  8.

                  Piekļuvi FIDUCIA biroja telpām kontrolē ar identificējošām drošības durvīm, kurām veic videonovērošanu.

                  9.

                  Personas, kurām ir atļauts piekļūt informācijai FIDUCIA, un personas, kuras tiek uzskatītas par ieguvušām šo atļauju, var piekļūt FIDUCIA biroja telpām, lai iepazītos ar informāciju FIDUCIA, ievērojot šī lēmuma 7. panta 1. un 2. punktā paredzētos nosacījumus.

                  10.

                  Drošības iestāde izņēmuma kārtā var piešķirt piekļuves atļauju personām, kurām nav atļaujas un kurām ir nepieciešams iekļūt FIDUCIA biroja telpās, ar nosacījumu, ka piekļuve šīm telpām neietver piekļuvi informācijai FIDUCIA, kurai jābūt vizuāli nepieejamai, atrodoties seifos. Šo personu piekļuve ir iespējama vienīgi, ja tās pastāvīgi pavada un uzrauga kāds no FIDUCIA biroja darbiniekiem, kuram ir atļauts piekļūt informācijai FIDUCIA.

                  11.

                  Par ikvienu piekļuvi FIDUCIA biroja telpām veic ierakstu piekļuves reģistrā. Šo reģistru uztur darba vietā, kas atrodas šajās telpās. Šim mērķim izmantojamā informācijas un komunikāciju sistēma atbilst drošības prasībām, kuras noteiktas šī lēmuma 10. pantā un tā IV pielikumā.

                  12.

                  Aizsardzības pasākumi, kuros regulēta informācijas FIDUCIA rakstveida izmantošana, ir piemērojami šīs pašas informācijas mutvārdu izmantošanai.

            III.   INFORMĀCIJAS FIDUCIA AIZSARDZĪBAI IZMANTOTO ATSLĒGU UN KODU KOMBINĀCIJU KONTROLE

                  13.

                  Drošības iestāde nosaka procedūras FIDUCIA biroja telpu atslēgu un seifu kodu kombināciju pārvaldībai. Šīs procedūras aizsargā pret neatļautu piekļuvi.

                  14.

                  Kodu kombinācijas iegaumē pēc iespējas mazs to personu skaits, kurām ir vajadzība tās zināt. Drošības glabātuvju, kuras izmanto informācijas FIDUCIA glabāšanai, kodu kombinācijas ir jāmaina:

                              a)

                              saņemot jaunu glabātuvi;

                              b)

                              ikreiz, kad notiek izmaiņas to darbinieku lokā, kas zina šo kodu kombināciju;

                              c)

                              gadījumā, kad ir radies apdraudējums vai pastāv aizdomas, ka tas varētu būt radies;

                              d)

                              veicot slēdzenes apkopi vai remontu;

                              e)

                              vismaz reizi 12 mēnešos.

                  15.

                  Informācijas FIDUCIA aizsardzībai paredzētās tehniskās iekārtas atbilst noteikumiem, kuri Savienības iestādēs piemērojami ESKI aizsardzības jomā. Drošības iestāde ir atbildīga par šo noteikumu pienācīgu ievērošanu.

                  16.

                  Tehniskās iekārtas regulāri pārbauda un veic to apkopi. Veicot apkopi, ņem vērā pārbaužu rezultātus, lai nodrošinātu, ka iekārtas turpina maksimāli efektīvi darboties.

                  17.

                  Katrā pārbaudē pārskata atsevišķu drošības pasākumu un visas drošības sistēmas efektivitāti.

      III PIELIKUMS

         INFORMĀCIJAS FIDUCIA PĀRVALDĪBA

      I.   IEVADS

                  1.

                  Šajā pielikumā ir izklāstīti lēmuma 9. panta īstenošanas noteikumi. Tajā ir paredzēti administratīvie pasākumi, lai aizsargātu informāciju FIDUCIA visā tiesvedības Vispārējā tiesā laikā un ne vēlāk kā līdz Eiropas Savienības Tiesas statūtu 56. panta pirmajā daļā paredzētā termiņa beigām un kontrolētu to tādējādi, lai palīdzētu novērst un atklāt tīšu vai netīšu šādas informācijas apdraudējumu vai tās zaudējumu.

            II.   INFORMĀCIJAS FIDUCIA REĢISTRS

                  2.

                  Tiek izveidots informācijas FIDUCIA reģistrs. FIDUCIA birojs uztur šo reģistru darba vietā, kas atrodas FIDUCIA biroja telpās. Šī reģistra uzturēšanai izmantojamā informācijas un komunikāciju sistēma atbilst drošības prasībām, kuras noteiktas šī lēmuma 10. pantā un tā IV pielikumā.

            III.   INFORMĀCIJAS FIDUCIA REĢISTRĀCIJA

                  3.

                  Šajā lēmumā reģistrācija drošības mērķiem (turpmāk tekstā – “reģistrācija”) ir tādu procedūru piemērošana, kas ļauj sekot informācijas FIDUCIA aprites ciklam, tostarp tās iznīcināšanai.

                  4.

                     FIDUCIA birojs nodrošina informācijas FIDUCIA reģistrāciju.

                  5.

                     FIDUCIA birojs automātiski pievieno marķējumu FIDUCIA informācijai vai materiāliem, kas iesniegti atbilstoši Reglamenta 105. panta 1. vai 2. punktam. FIDUCIA birojs reģistrē informāciju FIDUCIA šīs informācijas reģistrā.

                  6.

                     FIDUCIA birojs sagatavo ziņojumu, kas pievienots informācijas FIDUCIA reģistram, detalizēti izklāstot šajā ziņojumā informācijas saņemšanas apstākļus. Pēc tam šī informācija tiek apstrādāta saskaņā ar iepriekšējā punktā paredzētajiem noteikumiem.

                  7.

                  Informācijas FIDUCIA reģistrācija informācijas FIDUCIA reģistrā atbilstoši 5. un 6. punktam tiek veikta, neskarot procesuālo reģistrāciju, ko kancelejā veic personas, kurām ir atļauja piekļūt informācijai FIDUCIA.

            IV.   INFORMĀCIJAS FIDUCIA PĀRVALDĪBA

         Marķējums

                  8.

                  Gadījumā, kad atbilstoši Reglamenta 105. panta 1. vai 2. punktam tiek iesniegta ESKI vai jebkura cita informācija, attiecībā uz kuru ir norādīts, ka tās izpaušana varētu kaitēt Savienības vai vienas vai vairāku tās dalībvalstu drošībai vai to starptautisko attiecību uzturēšanai, FIDUCIA birojs tai pievieno marķējumu FIDUCIA.

                  9.

                  Marķējums FIDUCIA tiek skaidri un pienācīgi norādīts uz katras dokumenta daļas neatkarīgi no informācijas formas: informācija papīra formā, audio informācija, elektroniskā informācija vai citā formā.

         Informācijas FIDUCIA izveide

                  10.

                  Vienīgi persona, kurai ir atļauja piekļūt informācijai FIDUCIA, vai persona, attiecībā uz kuru tiek uzskatīts, ka tai ir šāda atļauja, var izveidot informāciju FIDUCIA, kāda tā ir aprakstīta šī lēmuma 4. panta 2. un 3. punktā.

                  11.

                     FIDUCIA birojs visu izveidoto informāciju FIDUCIA reģistrē informācijas FIDUCIA reģistrā.

                  12.

                  Visai izveidotajai informācijai FIDUCIA ir piemērojami visi noteikumi attiecībā uz informācijas FIDUCIA apstrādi, kuri ir paredzēti šajā lēmumā un tā pielikumos.

         Marķējuma FIDUCIA noņemšana

                  13.

                  Informācijai FIDUCIA noņem marķējumu divos gadījumos, kad:

                              a)

                              puse, kura iesniegusi informāciju FIDUCIA, atļauj to izpaust otrai pusei – šādā gadījumā sākotnēji nodotā informācija, kā arī visa informācija, kas izveidota, pamatojoties uz to, zaudē marķējumu FIDUCIA;

                              b)

                              informācija FIDUCIA ir atdota atpakaļ pusei, kura to iesniegusi.

                  14.

                     FIDUCIA birojs veic marķējuma FIDUCIA noņemšanu un reģistrē šo noņemšanu informācijas FIDUCIA reģistrā.

                  15.

                  Marķējuma FIDUCIA noņemšana nenozīmē ESKI deklasifikāciju.

            V.   INFORMĀCIJAS FIDUCIA KOPIJAS

                  16.

                  Informācijai FIDUCIA netiek veidotas kopijas, ja vien tās nav nepieciešamas. Šajā pēdējā minētajā gadījumā kopijas izgatavo FIDUCIA birojs, kas veic to numerāciju un reģistrāciju.

                  17.

                  Attiecībā uz kopijām ir piemērojami visi šajā lēmumā un tā pielikumos paredzētie drošības noteikumi.

            VI.   INFORMĀCIJAS FIDUCIA IZNĪCINĀŠANA

                  18.

                  Gadījumos, kad atbilstoši Reglamenta 105. panta 1. vai 2. punktam iesniegtā informācija vai materiāli tiek atdoti atpakaļ pusei, kura tos iesniegusi, jāiznīcina visa informācija, kurā pilnībā vai daļēji ir pārņemts šādas informācijas vai materiālu saturs, kā arī iespējamās to kopijas.

                  19.

                     FIDUCIA birojs veic 18. punktā paredzēto informācijas FIDUCIA iznīcināšanu, izmantojot metodes, kas atbilst noteikumiem, kuri Savienības iestādēs piemērojami ESKI aizsardzības jomā, lai nepieļautu tās pilnīgu vai daļēju atjaunošanu.

                  20.

                  Informācijas FIDUCIA iznīcināšanu, kas paredzēta 18. punktā, veic, klātesot vienam lieciniekam, kuram ir atļauts piekļūt informācijai FIDUCIA.

                  21.

                     FIDUCIA birojs sagatavo iznīcināšanas protokolu.

                  22.

                  Iznīcināšanas protokolu pievieno informācijas FIDUCIA reģistram. Vienu tā kopiju nodod pusei, kura iesniedza attiecīgo dokumentu.

      IV PIELIKUMS

         ELEKTRONISKI APSTRĀDĀTAS INFORMĀCIJAS FIDUCIA AIZSARDZĪBA

                  1.

                  Šajā pielikumā izklāstīti 10. panta īstenošanas noteikumi.

                  2.

                  Informāciju FIDUCIA drīkst apstrādāt, izmantojot vienīgi tādas tehniskās iekārtas (darbstacijas, printeri, kopētāji), kuras nav saistītas ar datorizēto tīklu un kuras ir izvietotas FIDUCIA biroja telpās.

                  3.

                  Visas informācijas FIDUCIA apstrādei izmantojamās tehniskās iekārtas atbilst noteikumiem, kuri Savienības iestādēs piemērojami ESKI aizsardzības jomā. Šo iekārtu drošība jānodrošina visā to aprites ciklā.

                  4.

                  Visi iespējamie pieslēgumi internetam un citiem rīkiem (LAN, WLAN, Bluetooth u.c.) pastāvīgi ir izslēgti.

                  5.

                  Darbstacijas ir aprīkotas ar atbilstošu pretvīrusu aizsardzību. Pretvīrusu aizsardzības atjaunināšanu veic, izmantojot vienīgi šim mērķim lietojamu CD-ROM vai USB spraudni.

                  6.

                  Pirms katras darbības, kas tiek veikta saistībā ar printeru un kopētāju uzturēšanu, izdzēš visu to atmiņā saglabāto informāciju.

                  7.

                  Šī lēmuma I pielikumā paredzēto lūgumu veikt izmeklēšanu apstrādei izmanto vienīgi kriptogrāfijas ierīces, kas ir apstiprinātas atbilstoši noteikumiem, kuri Savienības iestādēs piemērojami ESKI aizsardzības jomā.

      V PIELIKUMS

         DROŠĪBA ĀRĒJĀS IEJAUKŠANĀS GADĪJUMĀ

                  1.

                  Šajā pielikumā ir izklāstīti 11. panta īstenošanas noteikumi.

                  2.

                  Līgumslēdzēju piekļuve informācijai FIDUCIA ir iespējama vienīgi gadījumā, kad tiek veiktas darbības saistībā ar informācijas un komunikāciju sistēmu, kas izolētas no datorizētā tīkla, uzturēšanu, vai tad, kad ārkārtas gadījumā jāveic informācijas FIDUCIA pārvietošana uz drošu vietu.

                  3.

                  Drošības iestāde sagatavo pamatnostādnes attiecībā uz ārējās iejaukšanās gadījumiem, kuras it īpaši ietver jautājumus saistībā ar līgumslēdzēju personāla drošības pielaidēm un šajā pielikumā paredzēto līgumu saturu.

                  4.

                  Dokumentiem, kas saistīti ar iepirkuma procedūrām, un līgumam par informācijas un komunikāciju sistēmu, kas izolētas no datorizētā tīkla, uzturēšanu pievieno marķējumu FIDUCIA, ja tie ietver informāciju, kuras neatļauta izpaušana varētu kaitēt Savienības vai vienas vai vairāku tās dalībvalstu drošībai vai to starptautisko attiecību uzturēšanai. Šim līgumam pievienotajā pielikumā saistībā ar drošības jautājumiem ietver noteikumus, saskaņā ar kuriem līgumslēdzējam ir noteikts pienākums ievērot šajā lēmumā paredzētos minimālos standartus. Šo minimālo standartu neievērošana var būt pietiekams pamats līguma izbeigšanai.

                  5.

                  Līgumā, kurā atrunātas darbības, kas jāveic, lai ārkārtas gadījumā pārvietotu informāciju FIDUCIA uz drošu vietu, ir norādīts to drošības darbinieku skaits, kuriem ir jābūt personāla drošības pielaidei. Tajā netiek precizētas īstenojamās procedūras. Šim līgumam nepievieno marķējumu FIDUCIA.

                  6.

                  Līgumslēdzējs nedrīkst uzticēt apakšuzņēmējiem to darbību veikšanu, kuras formulētas iepirkumā un līgumā, kura izpilde ir saistīta ar piekļuvi informācijai FIDUCIA vai kura izpildei ir nepieciešama piekļuve informācijai FIDUCIA.


title: 2008/261/EK: Padomes Lēmums ( 2008. gada 28. februāris ) par Protokola parakstīšanu Eiropas Kopienas vārdā starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā un par dažu tā noteikumu provizorisku piemērošanu

text:
               26.3.2008

               LV

               Eiropas Savienības Oficiālais Vēstnesis

               L 83/3

      PADOMES LĒMUMS

   (2008. gada 28. februāris)
   par Protokola parakstīšanu Eiropas Kopienas vārdā starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā un par dažu tā noteikumu provizorisku piemērošanu
   (2008/261/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 62. pantu, 63. panta 3. punkta a) un b) apakšpunktu, 66. un 95. pantu saistībā ar tā 300. panta 2. punkta pirmās daļas otro teikumu,
   ņemot vērā Komisijas priekšlikumu,
   tā kā:

               (1)

               Padome 2006. gada 27. februārī pilnvaroja Komisiju veikt sarunas ar Lihtenšteinas Firstisti un Šveices Konfederāciju par Protokolu par Lihtenšteinas pievienošanos 2004. gada 26. oktobra Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (turpmāk attiecīgi “Protokols” un “Nolīgums”). Šīs sarunas ir pabeigtas, un Protokols tika parakstīts Briselē 2006. gada 21. jūnijā.

               (2)

               Ņemot vērā tā noslēgšanu vēlāk, ir vēlams Protokolu parakstīt.

               (3)

               Protokolā paredzēta dažu tā noteikumu pagaidu piemērošana. Šie noteikumi būtu jāpiemēro pagaidu kārtībā līdz Protokola spēkā stāšanās brīdim.

               (4)

               Attiecībā uz Šengenas acquis pilnveidošanu, uz ko attiecas Eiropas Kopienas dibināšanas līgums, pēc Protokola parakstīšanas ir lietderīgi Lēmumu 1999/437/EK (1) pēc analoģijas piemērot attiecībām ar Lihtenšteinas Firstisti.

               (5)

               Šis lēmums neskar Apvienotās Karalistes nostāju saskaņā ar Protokolu par Šengenas acquis iekļaušanu Eiropas Savienības sistēmā, kurš pievienots Līgumam par Eiropas Savienību un Eiropas Kopienas dibināšanas līgumam, un Padomes Lēmumu 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (2).

               (6)

               Šis lēmums neskar Īrijas nostāju saskaņā ar Protokolu par Šengenas acquis iekļaušanu Eiropas Savienības sistēmā, kurš pievienots Līgumam par Eiropas Savienību un Eiropas Kopienas dibināšanas līgumam, un Padomes Lēmumu 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (3).

               (7)

               Šis lēmums neskar Dānijas nostāju saskaņā ar Protokolu par Dānijas nostāju, kurš pievienots Līgumam par Eiropas Savienību un Eiropas Kopienas dibināšanas līgumam,

         IR NOLĒMUSI ŠĀDI.
   1. pants
   Padomes priekšsēdētājs ar šo tiek pilnvarots norīkot personu vai personas, kas tiesīgas parakstīt Eiropas Kopienas vārdā Protokolu starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā un saistītos dokumentus, ņemot vērā tā noslēgšanu vēlāk.
   Protokola un saistīto dokumentu teksts ir pievienots šim lēmumam (4).
   2. pants
   Šo lēmumu piemēro jomām, uz kurām attiecas Protokola 2. panta 1. un 2. punktā minētie noteikumi, un to pilnveidošanai, ja šiem noteikumiem ir juridisks pamats Eiropas Kopienas dibināšanas līgumā vai ja saskaņā ar Padomes Lēmumu 1999/436/EK (5) ir noteikts, ka tiem ir šāds pamats.
   3. pants
   Lēmuma 1999/437/EK 1. līdz 4. pants pēc analoģijas attiecas uz Lihtenšteinas asociēšanu Šengenas acquis, uz ko attiecas Eiropas Kopienas dibināšanas līgums, īstenošanā, piemērošanā un pilnveidošanā.
   4. pants
   Atbilstīgi Protokola 9. panta 2. punktam šā Protokola 1. pantu, 4. pantu un 5. panta 2. punkta a) apakšpunkta pirmo teikumu, kā arī tiesības un pienākumus, kas izklāstīti 3. panta 1. līdz 4. punktā, 4., 5. un 6. pantā Nolīgumā par Šveices asociēšanu Šengenas acquis īstenošanā, piemērošanā un pilnveidošanā, piemēro provizoriski no šā Protokola parakstīšanas brīža līdz tā spēkā stāšanās brīdim.

      Briselē, 2008. gada 28. februārī

            Padomes vārdā —

            priekšsēdētājs

         D. MATE

      (1)  Padomes Lēmums (1999. gada 17. maijs) par dažiem pasākumiem, lai piemērotu Eiropas Savienības Padomes, Islandes Republikas un Norvēģijas Karalistes Nolīgumu par abu minēto valstu iesaistīšanos Šengenas acquis īstenošanā, piemērošanā un izstrādē (OV L 176, 10.7.1999., 31. lpp.).

      (2)  OV L 131, 1.6.2000., 43. lpp.

      (3)  OV L 64, 7.3.2002., 20. lpp.

      (4)  Padomes dok. 16462/06; pieejams tīmekļa vietnē: http://register.consilium.europa.eu

      (5)  OV L 176, 10.7.1999., 17. lpp.


title: 2011/285/ES: Padomes Lēmums ( 2011. gada 12. maijs ) par to, lai noslēgtu Nolīgumu starp Eiropas Savienību un Vjetnamas Sociālistiskās Republikas valdību par dažiem gaisa pārvadājumu aspektiem

text:
               19.5.2011

               LV

               Eiropas Savienības Oficiālais Vēstnesis

               L 132/5

         PADOMES LĒMUMS
   (2011. gada 12. maijs)
   par to, lai noslēgtu Nolīgumu starp Eiropas Savienību un Vjetnamas Sociālistiskās Republikas valdību par dažiem gaisa pārvadājumu aspektiem
   (2011/285/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Padome ar 2003. gada 5. jūnija lēmumu pilnvaroja Komisiju sākt sarunas ar trešām valstīm, lai ar Savienības līmeņa nolīgumu aizstātu dažus noteikumus spēkā esošajos divpusējos nolīgumos.

               (2)

               Komisija Savienības vārdā ir risinājusi sarunas ar Vjetnamas Sociālistiskās Republikas valdību attiecībā uz nolīgumu par dažiem gaisa pārvadājumu aspektiem saskaņā ar mehānismiem un norādījumiem, kas ietverti 2003. gada 5. jūnija lēmuma pielikumā.

               (3)

               Nolīgums tika parakstīts Savienības vārdā, ņemot vērā tā iespējamo noslēgšanu vēlāk.

               (4)

               Tādēļ nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Vjetnamas Sociālistiskās Republikas valdību par dažiem gaisa pārvadājumu aspektiem (1).
   2. pants
   Ar šo Padomes priekšsēdētājs ir pilnvarots norīkot personu vai personas, kas ir tiesīgas sniegt nolīguma 7. panta 1. punktā paredzēto paziņojumu.
   3. pants
   Šis lēmums stājas spēkā tā pieņemšanas dienā.

      Briselē, 2011. gada 12. maijā

            Padomes vārdā –

            priekšsēdētājs

         PINTÉR S.

      (1)  OV L 288, 5.11.2010., 2. lpp.


title: Politikas un drošības komitejas Lēmums (KĀDP) 2015/958 (2015. gada 17. jūnijs), ar ko ieceļ ES spēku komandieri Eiropas Savienības militārajai operācijai Vidusjūras reģiona centrālās daļas dienvidos (EUNAVFOR MED) (EUNAVFOR MED/1/2015)

text:
               20.6.2015

               LV

               Eiropas Savienības Oficiālais Vēstnesis

               L 156/24

         POLITIKAS UN DROŠĪBAS KOMITEJAS LĒMUMS (KĀDP) 2015/958
   (2015. gada 17. jūnijs),
   ar ko ieceļ ES spēku komandieri Eiropas Savienības militārajai operācijai Vidusjūras reģiona centrālās daļas dienvidos (EUNAVFOR MED) (EUNAVFOR MED/1/2015)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. pantu,
   ņemot vērā Padomes Lēmumu (KĀDP) 2015/778 (2015. gada 18. maijs) par Eiropas Savienības militāro operāciju Vidusjūras reģiona centrālās daļas dienvidos (EUNAVFOR MED) (1) un jo īpaši tā 6. pantu,
   tā kā:

               (1)

               Saskaņā ar Lēmuma (KĀDP) 2015/778 6. panta 1. punktu Padome pilnvaroja Politikas un drošības komiteju pieņemt lēmumus par ES spēku komandiera iecelšanu EUNAVFOR MED vajadzībām.

               (2)

               ES operācijas komandieris ir ieteicis kā ES spēku komandieri EUNAVFOR MED vajadzībām iecelt kontradmirāli Andrea GUEGLIO.

               (3)

               ES Militārā komiteja atbalsta minēto ieteikumu.

               (4)

               Saskaņā ar 5. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā,

         IR PIEŅĒMUSI ŠO LĒMUMU.
   1. pants
   Ar šo kontradmirālis Andrea GUEGLIO tiek iecelts par ES spēku komandieri Eiropas Savienības militārajai operācijai Vidusjūras reģiona centrālās daļas dienvidos (EUNAVFOR MED).
   2. pants
   Šis lēmums stājas spēkā tā pieņemšanas dienā.

      Briselē, 2015. gada 17. jūnijā

            Politikas un drošības komitejas vārdā –

            priekšsēdētājs

         W. STEVENS

      (1)  OV L 122, 19.5.2015., 31. lpp.


title: Padomes Lēmums (ES) 2015/354 ( 2015. gada 2. marts ), ar ko pieņem Eiropas Investīciju bankas aizgādībā izveidotās Ieguldījumu mehānisma komitejas reglamentu

text:
               5.3.2015

               LV

               Eiropas Savienības Oficiālais Vēstnesis

               L 61/10

         PADOMES LĒMUMS (ES) 2015/354
   (2015. gada 2. marts),
   ar ko pieņem Eiropas Investīciju bankas aizgādībā izveidotās Ieguldījumu mehānisma komitejas reglamentu
   EIROPAS SAVIENĪBAS PADOME,
   ņemot vērā Līgumu par Eiropas Savienību,
   ņemot vērā Līgumu par Eiropas Savienības darbību,
   ņemot vērā Padomē sanākušo dalībvalstu valdību pārstāvju Iekšējo nolīgumu par Eiropas Savienības palīdzības finansēšanu atbilstīgi daudzgadu finanšu shēmai laikposmam no 2014. gada līdz 2020. gadam saskaņā ar ĀKK un ES Partnerattiecību nolīgumu un par finansiālas palīdzības piešķiršanu aizjūras zemēm un teritorijām, kurām piemēro Līguma par Eiropas Savienības darbību ceturto daļu (1) (“Iekšējais nolīgums”), un jo īpaši tā 9. panta 2. punktu,
   ņemot vērā Eiropas Investīciju bankas priekšlikumu,
   tā kā:

               (1)

               Partnerattiecību nolīgums starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (2), kā tas pirmo reizi grozīts Luksemburgā 2005. gada 25. jūnijā (3) un otro reizi grozīts Vagadugu 2010. gada 22. jūnijā (4) (“ĀKK un ES partnerattiecību nolīgums”), paredz finanšu protokolu pieņemšanu katram piecu gadu laikposmam.

               (2)

               2013. gada 26. jūnijā dalībvalstu valdību pārstāvji, sapulcējušies Padomē, pieņēma Iekšējo nolīgumu saskaņā ar ĀKK un ES partnerattiecību nolīgumu, paredzot Eiropas Investīciju bankas (EIB) aizbildnībā izveidot komiteju (“Ieguldījumu mehānisma komiteja”), kuras sastāvā ir dalībvalstu valdību pārstāvji un Komisijas pārstāvis.

               (3)

               2014. gada 17. novembrī EIB pēc apspriešanās ar Komisiju iesniedza Padomei priekšlikumu lēmumam, ar kuru pieņem Ieguldījumu mehānisma komitejas reglamentu.

               (4)

               Ieguldījumu mehānisma komitejas reglamentā būtu jāņem vērā attiecīgie Padomes Lēmuma 2013/755/ES (5) un Padomes Regulas (ES) 2015/322 (6) noteikumi,

         IR PIEŅĒMUSI ŠO LĒMUMU.
   1. pants
   Ar šo pieņem reglamentu Ieguldījumu mehānisma komitejai, kas ir izveidota Eiropas Investīciju bankas aizgādībā, kā izklāstīts pielikumā.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2015. gada 2. martā

            Padomes vārdā –

            priekšsēdētāja

         D. REIZNIECE-OZOLA

      (1)  OV L 210, 6.8.2013., 1. lpp.

      (2)  OV L 317, 15.12.2000., 3. lpp.

      (3)  OV L 287, 28.10.2005., 4. lpp.

      (4)  OV L 287, 4.11.2010., 3. lpp.

      (5)  Padomes Lēmums 2013/755/ES (2013. gada 25. novembris) par aizjūras zemju un teritoriju asociāciju ar Eiropas Savienību (OV L 344, 19.12.2013., 1. lpp.).

      (6)  Padomes Regula (ES) 2015/322 (2015. gada 2. marts) par 11. Eiropas Attīstības fonda īstenošanu (OV L 58, 3.3.2015., 1. lpp.).

      PIELIKUMS

         REGLAMENTS IEGULDĪJUMU MEHĀNISMA KOMITEJAI, KAS IZVEIDOTA EIROPAS INVESTĪCIJU BANKAS AIZGĀDĪBĀ

      1. pants
      1.   Ieguldījumu mehānisma komiteju (“Komiteja”) veido viens pārstāvis no katras dalībvalsts un viens Eiropas Komisijas pārstāvis. Tikai dalībvalstu ieceltie Komitejas locekļi vai to aizstājēji var balsot.
      2.   Komitejas priekšsēdētāju un priekšsēdētāja vietnieku ievēl no Komitejas locekļiem, kurus uz diviem gadiem izraudzījušās dalībvalstis. Ievēlēšana noris Komitejas pirmās sanāksmes laikā ar aizklātu balsošanu. Priekšsēdētāju ievēl no kandidātu vidus ar kvalificētu balsu vairākumu, kā noteikts 3. pantā. Priekšsēdētāja vietnieka ievēlēšana noris tādā pašā kārtībā.
      3.   Eiropas Investīciju banka (“Banka”) nodrošina Komitejas sekretariāta un palīgdienestu darbu.
      4.   Katra dalībvalsts izvirza vienu pārstāvi un vienu aizstājēju, kurš ir pilnvarots izmantot balsstiesības. Aizstājējs var apmeklēt Komitejas sanāksmes kā novērotājs, bet ir balsstiesīgs tikai tādā gadījumā, ja viņa dalībvalsts pārstāvis nav ieradies. Izņēmuma gadījumos, kad ne pārstāvis, ne aizstājējs nevar ierasties uz Komitejas sanāksmi, pārstāvis var pilnvarot citu pārstāvi vai viņu var aizstāt trešā persona, kuru ad hoc kārtībā iecēlusi dalībvalsts. Dalībvalstis ar savas pastāvīgās pārstāvniecības Eiropas Savienībā starpniecību informē Banku un Padomes Ģenerālsekretariātu par to pārstāvju un aizstājēju vārdiem un adresēm.
      5.   Komisija izvirza vienu pārstāvi un vienu aizstājēju Komitejas sanāksmju apmeklēšanai un paziņo to vārdus Bankai un Padomes Ģenerālsekretariātam. Šīm ieceltajām personām var palīdzēt citi Komisijas ierēdņi un darbinieki.
      6.   Banka izvirza divus ierēdņus Komitejas sanāksmju apmeklēšanai un dalībai Komitejas darbā un paziņo to vārdus Komisijai un Padomes Ģenerālsekretariātam. Šīm ieceltajām personām var palīdzēt citi Bankas ierēdņi.
      7.   Padomes Ģenerālsekretariāta pārstāvi un Eiropas Ārējās darbības dienesta (EĀDD) pārstāvi uzaicina apmeklēt Komitejas sanāksmes kā novērotājiem.
      2. pants
      Komiteju sasauc priekšsēdētājs, un tā tiekas vismaz četras reizes gadā Bankas galvenajā mītnē Luksemburgā. Priekšsēdētājs var sasaukt papildu sanāksmes pēc viena Komitejas locekļa vai Bankas pieprasījuma.
      Sekretariāts nosūta Komitejas locekļiem un to aizstājējiem, Padomes Ģenerālsekretariātam, Komisijai un EĀDD paziņojumus par sanāksmēm, tostarp detalizētu informāciju par ierosināto sanāksmes darba kārtību, kopā ar attiecīgajiem dokumentiem, kā norādīts 5. panta 1. punktā.
      3. pants
      Komiteja pieņem visus lēmumus ar kvalificētu balsu vairākumu, kas ir 721 balss no 1 000 balsīm, “par” balsojot vismaz 15 dalībvalstīm. Bloķējošo mazākumu veido 280 balsis. Dalībvalstu pārstāvju balsis ir sadalītas šādi:

                  Dalībvalsts

                  Balsis

                  Beļģija

                  33

                  Bulgārija

                  2

                  Čehija

                  8

                  Dānija

                  20

                  Vācija

                  206

                  Igaunija

                  1

                  Īrija

                  9

                  Grieķija

                  15

                  Spānija

                  79

                  Francija

                  178

                  Horvātija

                  2

                  Itālija

                  125

                  Kipra

                  1

                  Latvija

                  1

                  Lietuva

                  2

                  Luksemburga

                  3

                  Ungārija

                  6

                  Malta

                  1

                  Nīderlande

                  48

                  Austrija

                  24

                  Polija

                  20

                  Portugāle

                  12

                  Rumānija

                  7

                  Slovēnija

                  2

                  Slovākija

                  4

                  Somija

                  15

                  Zviedrija

                  29

                  Apvienotā Karaliste

                  147

                  Kopā

                  1 000

            4. pants
      1.   Saskaņā ar nosacījumiem, kas izklāstīti šā reglamenta 3. pantā un Padomes Regulas (ES) 2015/322 (1) (“Īstenošanas regula”) 16. pantā, Komiteja:

                  a)

                  attiecībā uz Ieguldījumu mehānismu apstiprina:

                              i)

                              darbības pamatnostādnes un priekšlikumus to pārskatīšanai;

                              ii)

                              ieguldījumu stratēģijas un darījumdarbības plānus, tostarp darbības rādītājus, saskaņā ar Īstenošanas regulas 16. panta 2. punkta b) apakšpunktu;

                              iii)

                              gada pārskatus, tostarp finanšu pārskatus;

                              iv)

                              visus vispārējās politikas dokumentus, tostarp novērtējuma ziņojumus;

                  b)

                  sniedz atzinumu par:

                              i)

                              visiem Ieguldījumu mehānisma finansēšanas priekšlikumiem;

                              ii)

                              visiem priekšlikumiem par finansējumu no Bankas pašas resursiem saskaņā ar ĀKK un ES partnerattiecību nolīgumu un Lēmumu par aizjūras asociāciju, tostarp par priekšlikumiem, kas saistīti ar projektiem, par kuriem Komisija ir sniegusi negatīvu atzinumu;

                              iii)

                              procentu likmes subsīdijas izmantošanu attiecībā uz projektiem, kas ietver procentu likmes subsīdiju;

                              iv)

                              priekšlikumiem, kas saistīti ar Bankas rezultātu novērtēšanas sistēmu, ciktāl šāda sistēma ir piemērojama darbībām, ko veic saskaņā ar ĀKK un ES partnerattiecību nolīgumu;

                              v)

                              jebkuriem citiem priekšlikumiem, kas balstās uz darbības pamatnostādnēs noteiktajiem vispārīgajiem principiem.

            Lai racionalizētu apstiprināšanas gaitu nelielām darbībām, Komiteja var sniegt labvēlīgu atzinumu par Bankas priekšlikumiem attiecībā uz vispārējiem piešķīrumiem (procentu likmes subsīdijām, tehnisko palīdzību) vai vispārējām atļaujām (aizdevumiem, pašu kapitālu) saskaņā ar Īstenošanas regulas 16. panta 3. punktu.
      Turklāt Bankas pārvaldes struktūras var laiku pa laikam pieprasīt, lai Komiteja sniedz atzinumu par citiem stratēģijas vai politikas jautājumiem attiecībā uz Bankas operācijām ĀKK valstīs.
      2.   Banka sagatavo un iesniedz Komitejai un novērotājiem tās darba dokumentus un priekšlikumus. Priekšlikumi ietver šādu detalizētu informāciju:

                  a)

                  projekta apraksts un tā saistība ar valsts attīstības stratēģiju, pamatojoties uz valsts stratēģiskajos dokumentos sniegto informāciju;

                  b)

                  attīstības mērķis, kuru ir paredzēts sasniegt ar projektu, tostarp plānoto pasākumu ilgtspējība;

                  c)

                  projekta vispārīgā struktūra un tā pamatojums;

                  d)

                  projekta izmaksas, finansēšanas metode un saistītie riski, kā arī, ja nepieciešams, riska mazināšanas pasākumi, kādus Banka plāno piemērot;

                  e)

                  projekta ietekme vietējā, valsts un reģionālā līmenī, pamatojoties uz ĀKK un ES partnerattiecību nolīguma noteikumiem, tostarp ietekme uz vidi;

                  f)

                  Komisijas piekrišana vai atzinums saskaņā ar Īstenošanas regulas 16. panta 5. punktu.

            3.   Projekta tehnisko izpildi regulējošie detalizētie noteikumi un tā izpildes laika grafiks ir apkopoti priekšlikuma pielikumā.
      5. pants
      1.   Banka nosūta attiecīgos dokumentus un priekšlikumus Komitejas locekļiem un to aizstājējiem, kā arī Padomes Ģenerālsekretariātam un Eiropas Ārējās darbības dienestam (EĀDD) vismaz 21 kalendāro dienu pirms sanāksmēm noteiktā datuma.
      Pēc pienācīgi pamatota Bankas pieprasījuma priekšsēdētājs izņēmuma gadījumos var atcelt iepriekšminēto termiņu. Tomēr, ja Komitejas loceklis informē sekretariātu, ka termiņa atcelšana nav pieņemama, attiecīgais darba kārtības punkts tiek svītrots.
      2.   Komitejas locekļi rakstiski paziņo Bankai par jebkādiem komentāriem vai papildu informācijas pieprasījumiem attiecībā uz dokumentiem, kas izplatīti saskaņā ar 1. punktu, ievērojot šādus termiņus:

                  a)

                  vismaz piecas darbdienas pirms sanāksmes datuma, ja tiek prasīts sniegt rakstisku Bankas atbildi pirms sanāksmes;

                  b)

                  vismaz trīs darbdienas pirms sanāksmes datuma, ja tiek prasīta mutiska Bankas atbilde sanāksmes laikā.

            Netiek traucētas Komitejas locekļu tiesības saņemt no Bankas mutiskas atbildes par sanāksmes laikā izvirzītiem jautājumiem attiecībā uz dokumentiem, kas izplatīti, ievērojot 1. punktu.
      3.   Pēc priekšsēdētāja ierosinājuma sanāksmes sākumā Komiteja pieņem darba kārtību. Katrs Komitejas loceklis var pieprasīt darba kārtībā iekļaut papildu jautājumus, bet tikai apspriešanai. Šajā sakarā nodotā informācija var tikt sniegta mutiski.
      4.   Ja dalībvalsts pārstāvis nav ieradies, uzskatāms, ka viņš ir apstiprinājis vai sniedzis labvēlīgu atzinumu par iesniegtajiem dokumentiem, izņemot gadījumus, ja viņš ir rakstiski paziņojis Komitejas priekšsēdētājam par savu nodomu neapstiprināt vai nesniegt labvēlīgu atzinumu vai ja izņēmuma kārtā viņš ir pilnvarojis citu dalībvalsts pārstāvi. Ja ir sniegtas pilnvaras balsot vai izraudzīts aizvietotājs, Komitejas priekšsēdētāju laikus pienācīgi informē par to.
      Dalībvalsts pārstāvis var saņemt pilnvaru tikai no kāda citas dalībvalsts pārstāvja.
      6. pants
      1.   Komitejas atzinumu var prasīt, izmantojot rakstisku procedūru pēc Bankas iniciatīvas un saņemot iepriekšēju priekšsēdētāja piekrišanu.
      2.   Ja priekšlikums ir iesniegts, izmantojot rakstisku procedūru, Banka iesniedz to kopā ar visiem attiecīgajiem apliecinošajiem dokumentiem. Ja 21 kalendārās dienas laikā pēc priekšlikuma iesniegšanas dalībvalsts pārstāvis nebalso “pret”, tiek uzskatīts, ka šis pārstāvis ir nobalsojis “par” attiecīgo priekšlikumu.
      3.   Ja ne vēlāk kā piecas darbdienas pirms 2. punktā minētā 21 kalendāro dienu ilgā termiņa beigām viens no Komitejas locekļiem ir īpaši pieprasījis risināt diskusiju Komitejas sanāksmē, priekšlikumu iesniedz nākamajā plānotajā Komitejas sanāksmē. Īpašas steidzamības izņēmuma gadījumos Banka var pieprasīt, lai priekšsēdētājs sasauc Komitejas ārkārtas sanāksmi, ievērojot 2. pantu.
      7. pants
      1.   Neskarot Īstenošanas regulas 16. panta 6. punktu, Komitejas apstiprinājumu vai labvēlīgu atzinumu var sniegt saskaņā ar jebkādiem Komitejas norādītajiem komentāriem.
      2.   Komiteja var lūgt, lai pieprasījuma apstiprinājums vai priekšlikums noteiktos aspektos tiktu papildināts. Tādā gadījumā pieprasījumu vai priekšlikumu var iesniegt otrreiz izskatīšanai Komitejā.
      3.   Komitejas sniegtos atzinumus nosūta Bankas pārvaldes iestādēm.
      8. pants
      1.   Dokumentu, kurā iekļauti katrā Komitejas sanāksmē iegūtie galvenie secinājumi un Komitejas locekļu pieņemtās galvenās nostājas, priekšsēdētāja pārraudzībā sagatavo sekretariāts piecpadsmit darbdienu laikā no sanāksmes dienas. Sekretariāts līdzīgi reģistrē atzinumus un balsis, kas nodotas saskaņā ar rakstisku procedūru. Šos dokumentus nosūta Komitejas locekļiem.
      2.   Dokuments uzskatāms par galīgu, tiklīdz Komiteja to apstiprina vai nu saskaņā ar rakstisku procedūru, vai tās nākamajā sanāksmē.
      3.   Ar Komiteju saistītā sarakste tiek adresēta sekretariātam, Komitejas priekšsēdētāja ievērībai.
      4.   Visi Komitejas sanāksmes apmeklējošie pārstāvji un novērotāji ievēro Komitejas darba un apspriežu konfidencialitāti. Ar darbu un apspriedēm saistītos dokumentus izmanto tikai personas, kurām tie ir adresēti un kuras atbild par to drošu glabāšanu un konfidencialitātes saglabāšanu.
      5.   Divreiz gadā Banka, vienojoties ar Komitejas priekšsēdētāju, vispārīgu informāciju par Ieguldījumu mehānisma īstenošanu dara pieejamu EAF komitejai un Padomes darba sagatavošanas struktūrām, īpaši ĀKK darba grupai, lai nodrošinātu to pasākumu plašu saskaņotību un papildināmību, kurus finansē no Eiropas Attīstības fonda. To dara, ievērojot 4. punktā paredzētos noteikumus par konfidencialitāti.
      9. pants
      1.   Ar Komitejas darbību saistītās izmaksas, ieskaitot ceļa izdevumus vienam pārstāvim no katras dalībvalsts, sedz Banka. Dalībvalsts pārstāvis, kurš veic Komitejas priekšsēdētāja pienākumus, arī ir tiesīgs saņemt ceļa izdevumu atmaksu papildus otram tās pašas dalībvalsts pārstāvim, ja tāds ir.
      2.   Banka nodod Komitejas rīcībā tās darbam nepieciešamās telpas un aprīkojumu.
      10. pants
      Visus paziņojumus, saraksti un dokumentus, kas ir nosūtāmi, ievērojot šo reglamentu, var nosūtīt, izmantojot elektronisko pastu vai telefaksu.

         (1)  Padomes Regula (ES) 2015/322 (2015. gada 2. marts) par 11. Eiropas Attīstības fonda īstenošanu (OV L 58, 3.3.2015., 1. lpp.).


title: Padomes Lēmums (ES) 2016/1946 (2016. gada 15. marts) par to, lai parakstītu un noslēgtu Nolīgumu starp Eiropas Savienību un Gruziju par drošības procedūrām klasificētas informācijas apmaiņai un aizsardzībai

text:
               8.11.2016

               LV

               Eiropas Savienības Oficiālais Vēstnesis

               L 300/1

         PADOMES LĒMUMS (ES) 2016/1946
   (2016. gada 15. marts)
   par to, lai parakstītu un noslēgtu Nolīgumu starp Eiropas Savienību un Gruziju par drošības procedūrām klasificētas informācijas apmaiņai un aizsardzībai
   EIROPAS SAVIENĪBAS PADOME,
   ņemot vērā Līgumu par Eiropas Savienību, jo īpaši tā 37. pantu, un Līgumu par Eiropas Savienības darbību, jo īpaši tā 218. panta 5. punktu un 218. panta 6. punkta pirmo daļu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 20. janvāra sanāksmē nolēma pilnvarot Savienības Augsto pārstāvi ārlietās un drošības politikas jautājumos (AP) sākt sarunas, ievērojot Līguma par Eiropas Savienību 37. pantu, un saskaņā ar Līguma par Eiropas Savienības darbību 218. panta 3. punktā noteikto kārtību, lai noslēgtu nolīgumu par informācijas drošību starp Eiropas Savienību un Gruziju.

               (2)

               Pēc minēto pilnvaru saņemšanas AP panāca vienošanos ar Gruziju attiecībā uz nolīgumu par drošības procedūrām klasificētas informācijas apmaiņai un aizsardzībai.

               (3)

               Minētais nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Gruziju par drošības procedūrām klasificētas informācijas apmaiņai un aizsardzībai.
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas parakstīt minēto nolīgumu, lai tas kļūtu saistošs Savienībai.
   3. pants
   Šis lēmums stājas spēkā tā pieņemšanas dienā.

      Briselē, 2016. gada 15. martā

            Padomes vārdā –

            priekšsēdētājs

         A.G. KOENDERS


title: 2011/661/: Padomes Lēmums ( 2011. gada 3. oktobris ), ar ko ieceļ astoņus Reģionu komitejas locekļus no Spānijas un desmit locekļu aizstājējus no Spānijas

text:
               7.10.2011

               LV

               Eiropas Savienības Oficiālais Vēstnesis

               L 263/18

         PADOMES LĒMUMS
   (2011. gada 3. oktobris),
   ar ko ieceļ astoņus Reģionu komitejas locekļus no Spānijas un desmit locekļu aizstājējus no Spānijas
   (2011/661/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Spānijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumus 2009/1014/ES (1) un 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Francesc ANTICH I OLIVER kunga, Marcelino IGLESIAS RICOU kunga, Vicente ÁLVAREZ ARECES kunga, Dolores GOROSTIAGA SAIZ kundzes, José María BARREDA FONTES kunga, Guillermo FERNÁNDEZ VARA kunga, Miguel SANZ SESMA kunga un Francisco CAMPS ORTIZ kunga pilnvaru termiņa beigām ir atbrīvojušās astoņas Reģionu komitejas locekļu vietas. Pēc Alberto GARCÍA CERVIÑO kunga, Lucía MARTÍN DOMÍNGUEZ kundzes, Juan Antonio MORALES RODRÍGUEZ kunga, Elsa CASAS CABELLO kundzes, Esther MONTERRUBIO VILLAR kundzes, Javier VELASCO MANCEBO kunga, Luisa ARAÚJO CHAMORRO kundzes, Antonio GONZÁLEZ TEROL kunga, Alberto CATALÁN HIGUERAS kunga un Rafael RIPOLL NAVARRO kunga pilnvaru termiņa beigām ir atbrīvojušās desmit Reģionu komitejas locekļu aizstājēju vietas,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā tiek iecelti:

               a)

               par locekļiem:

                           —

                              Luisa Fernanda RUDI ÚBEDA kundze, Presidenta del Gobierno de Aragón,

                           —

                              Francisco ÁLVAREZ-CASCOS FERNÁNDEZ kungs, Presidente del Principado de Asturias,

                           —

                              José Ramón BAUZÁ DÍAZ kungs, Presidente del Gobierno de las Illes Balears,

                           —

                              Juan Ignacio DIEGO PALACIOS kungs, Presidente del Gobierno de Cantabria,

                           —

                              Dolores de COSPEDAL GARCÍA kundze, Presidenta de la Junta de Comunidades de Castilla La Mancha,

                           —

                              José Antonio MONAGO TERRAZA kungs, Presidente de la Junta de Extremadura,

                           —

                              María Yolanda BARCINA ANGULO kundze, Presidenta de la Comunidad Foral de Navarra,

                           —

                              Alberto FABRA PART kungs, Presidente de la Comunidad Valenciana;

                     un

               b)

               par locekļu aizstājējiem:

                           —

                              Roberto Pablo BERMÚDEZ DE CASTRO MUR kungs, Consejero de Presidencia del Gobierno de Aragón,

                           —

                              José PORTILLA GONZÁLEZ kungs, Viceconsejero de Relaciones Institucionales de la Presidencia del Principado de Asturias,

                           —

                              Javier GONZÁLEZ ORTIZ kungs, Consejero de Economía, Hacienda y Seguridad del Gobierno de Canarias,

                           —

                              Cristina MAZAS PÉREZ-OLEAGA kundze, Consejera de Economía, Hacienda y Empleo de la Comunidad Autónoma de Cantabria,

                           —

                              Timoteo MARTÍNEZ AGUADO kungs, Viceconsejero de Economía de la Junta de Comunidades de Castilla-La Mancha,

                           —

                              Cristina Elena TENIENTE SÁNCHEZ kundze, Vicepresidenta y Portavoz de la Junta de Extremadura,

                           —

                              Borja COROMINAS FISAS kungs, Director General de Asuntos Europeos y Cooperación con el Estado de la Comunidad de Madrid,

                           —

                              Carmen María SANDOVAL SÁNCHEZ kundze, Directora General de la Unión Europea y Relaciones Exteriores de la Región de Murcia,

                           —

                              Juan Luis SÁNCHEZ DE MUNIÁIN LACASIA kungs, Consejero de Cultura, Turismo y Relaciones Institucionales de la Comunidad Foral de Navarra,

                           —

                              María Victoria PALAU TÁRREGA kundze, Directora General de Relaciones con la Unión Europea de la Comunidad Valenciana.

         2. pants
   Šis lēmums stājas spēkā tā pieņemšanas dienā.

      Luksemburgā, 2011. gada 3. oktobrī

            Padomes vārdā –

            priekšsēdētāja

         J. FEDAK

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.